*Varró Dániel*

**Badar madárhatározó** (részletek)

Szép madár a szalakóta,

ám fölöttébb kelekótya.

Nem pisilt már hetek óta,

szép madár a szalakóta.

Szép madár a vörösbegy,

nincsen rajta fölösleg.

Kedvence a rumos meggy,

szép madár a vörösbegy.

Szép madár a bakcsó,

kedvence a habcsók.

Vett egy egész zacskót,

szép madár a bakcsó.

Szép madár a csuszka,

kimondottan guszta.

Rákakált a buszra,

szép madár a csuszka.